OnePlus lancerer 3 nye Nord-produkter

Der er for alvor gang i produktlanceringer i disse dage. Onsdag kunne både Sonos og Google præsentere en vifte af nyheder. I dag er turen kommet til OnePlus, der udvider Nord-serien af telefoner – og samtidig lancerer sine første hovedtelefoner i Nord-serien.

Officielt præsenteres OnePlus Nord 2T, OnePlus Nord CE 2 og OnePlus Nord Buds på torsdag den 19. maj, men Pete Lau har allerede i dag smidt bomben. I et blogindlæg fortæller han, at der er fokus på hastighed i de nye telefoner.

OnePlus Nord 2T bliver en opgraderet udgave af Nord 2 (læs vores anmeldelse her). Den får samme lynhurtige 80W SuperVooc opladning som flagskibet OnePlus 10 Pro. I det hele er der åbenbart fokus på hastighed, for eventet har fået navnet Speed Games.

Der kommer også en ny udgave af lavpristelefonen CE 2 fra februar. Den får navnet CE 2 Lite. CE står for Core Essentials og i denne omgang mener OnePlus, at lang batterilevetid og “en flydende oplevelse” er det essentielle fokus.

Sidst vil OnePlus præsentere hovedtelefonerne Nord Buds. Lau lover at de prismæssigt vil lægge sig i Nord-segmentet, hvilket betyder, at de bliver billigere end de øvrige OnePlus-hovedtelefoner. Om de er true-wireless oplyses ikke, men hvem ville dog sende kablede propper på markedet i dag?

Eventet streames naturligvis live, så vi alle får mulighed for at se med. Det sker på selskabets Youtube-kanal, torsdag den 19. maj klokken 16.00. Vi sidder naturligvis klar ved tasterne, så vi kan levere nyhederne mens de sker.

OnePlus lancerer 3 nye Nord-produkter